Spissnutebiller

Apion

Spissnutebiller (Apionidae) er en artsrik familie av små, mer eller mindre pæreformede snutebiller (Curculionoidea). De kan være meget tallrike, og noen arter kan gjøre skade særlig på kløver. Gruppen har tidligere blitt regnet til familien Brentidae. Disse snutebillene er vanligvis lette å kjenne igjen på sin pæreformete kropp kombinert med at antennene ikke er knebøyde.

Utseende 
Små (1 – 5 mm), mer eller mindre pæreformede biller. Vanligvis mørke på farge, av og til med metallglans, men noen arter er klart røde eller gulaktige. Beina er ofte lysere. Hodet er lite, med store, flate fasettøyne. I midten er det trukket ut til en sylindrisk, temmelig rett snute som varierer i lengde fra omtrent så lang som resten av hodet til omtrent så lang som hele resten av kroppen. Antennene er festet på sidene av snuten omtrent i midten av denne, og består av (10-) 11 ledd. De er ikke knebøyde, og de tre ytterste leddene danner en avlang kølle. Pannen (mellom fasettøynene) har ofte tydelige lengdefurer eller groper som er viktige ved artsbestemmingen. Brystskjoldet (pronotum) er omtrent så bredt som langt sett ovenfra, med avrundede sidekanter. Det er gjerne tett og grovt, men ikke dypt, punktert og har ofte en markert midtfure. Dekkvingene er høyt hvelvet og bredest bak midten, slik at hele dyret blir pæreformet. De har tydelige, skarpe punktstriper. Beina er forholdsvis lange og slanke, og føttene er fire-leddete, med det tredje leddet tolappet. Leggene har ofte en tann på innsiden nær spissen. Larvene er korte og tykke, C-formede, med kraftig hodekapsel, men beina redusert til vorter.

Levevis 
Spissnutebillene kan finnes på en lang rekke plantefamilier, selv om hver art gjerne bare angriper noen få plantearter. De kan spise på blomster, stilker, blader eller røtter. Tross sin lille kropsstørrelse synes de bare ha én generasjon per år, og de voksne billene kan leve i over et år. Flest arter finnes på planter i erteblomstfamilien (Fabaceae), særlig på kløver.

Skadedyr 

Noen arter av spissnutebiller kan forekomme i svært store mengder og gjøre skade på rødkløver (Trifolium pratense) og lusern (Medicago lupulina). Arten Eutrichapion vorax har vist seg å spre to forskjellige virus til bondebønner (Vicia fava). På den andre siden kan noen av disse billene muligens brukes i biologisk bekjemping av brysomme ugress, blant annet gulltorn (Ulex europaeus) og brennesle (Urtica dioica) i områder der disse har blitt innført fra Europa.

Systematisk inndeling 
Mange klassifikasjoner plasserer gruppen som en underfamilie (Apioninae) av Brentidae.

 Ordenen biller, Coleoptera Linnaeus, 1758
 Underordenen Polyphaga Emery, 1886
 Gruppen (infraorden) Cucujiformia Lameere, 1938
 Overfamilien snutebiller, Curculionoidea Latreille, 1802
 Familien spissnutebiller, Apionidae Schönherr, 1823
 Slekten Apion Herbst, 1797, i vid forstand (ca. 1600 arter, i dag vanligvis delt i mange slekter) 
 Slekten Omphalapion Schilsky, 1901
 Slekten Ceratapion Schilsky, 1901
 Slekten Diplapion Reitter, 1916
 Slekten Acentrotypus Alonso-Zarasaga, 1990
 Slekten Taphrotopium Reitter, 1916
 Slekten Aspidapion Schilsky, 1901
 Slekten Melanapion Wagner, 1930
 Slekten Squamapion Bokor, 1923
 Slekten Kalcapion Schilsky, 1906
 Slekten Pseudapion Schilsky, 1906
 Slekten Malvapion Hoffmann, 1958
 Slekten Rhopalapion Schilsky, 1906
 Slekten Exapion Bedel, 1887
 Slekten Protapion Schilsky, 1908
 Hvitkløversnutebille, Protapion fulvipes (Geoffroy, 1785)
 Rødkløversnutebille, Protapion apricans (Herbst, 1797)
 Slekten Helianthemapion Wagner, 1930
 Slekten Pseudoperapion Wagner, 1930
 Slekten Pseudostenapion Wagner, 1930
 Slekten Pseudoplemonus Wagner, 1930
 Slekten Perapion Wagner, 1907
 Slekten Apion Herbst, 1797 (i snever forstand)
 Slekten Catapion Schilsky, 1906
 Slekten Trichapion Wagner, 1912
 Slekten Stenopterapion Bokor, 1923
 Slekten Pirapion Reitter, 1916
 Slekten Synapion Schilsky, 1902
 Slekten Cyanapion Bokor, 1923
 Slekten Oxystoma Duméril, 1806
 Slekten Oryxolaemus Alonso-Zarasaga, 1990
 Slekten Eutrichapion Reitter, 1916

Referanser

Kilder 
 Gønget, H. 1997. The Brentidae (Coleoptera) of Northern Europe. Fauna Entomologica Scandinavica 34. E.J. Brill.

Eksterne lenker 
 Apion frumentarium: . Apion artemisiae: . Omphalapion hookerorum: . Rødkløversnutebille, Protapion apricans: 
 

Snutebiller
Biller formelt beskrevet i 1823